Onderhoof vas oor hy glo leerders in kluis toesluit(Argieffoto: Unsplash) ’n Adjunkskoolhoof van Noordwes is in hegtenis geneem nadat hy na bewering vier leerders in ’n brandkluis in sy klaskamer toegesluit het. Elias Malindi, woordvoerder van die departement van onderwys, sê die adjunkhoof van ’n skool in Jericho, noord van Brits, het Woensdag na bewering vier skoolseuns in ’n kluis toegesluit omdat hulle klas gedros het. Toe die leerders ná skool nie by die huis opdaag nie, het hul ouers na die plaaslike polisie gegaan om hul kinders as vermis aan te meld. Hulle sou later van hul kinders se skoolmaats hoor dat die vier seuns omstreeks 14:00 as straf in die kluis toegesluit is. Volgens Malindi kon die adjunkhoof nie opgespoor word nie en die kluis is omstreeks 23:00 noodgedwonge oopgesaag om die leerders te bevry. Die adjunkhoof is sedertdien voorlopig geskors hangende ’n ondersoek. Mmaphefo Matsemela, LUR van onderwys in Noordwes, het die voorval ten sterkste veroordeel. Die LUR het die wyse van straf as “onmenslik” bestempel.